
ANFP oferă posibilitatea interogării corpului de rezervă al funcţionarilor publici


La finalul anului 2013 a fost implementată pe site-ul Agenţiei Naţionale a Funcţionarilor Publici, la secţiunea Corp de rezervă, subsecţiunea Caută, o aplicaţie prin intermediul căreia persoanele interesate au posibilitatea de a verifica, în baza CNP-ului, dacă figurează în corpul de rezervă al funcţionarilor publici.

Corpul de rezervă este gestionat de ANFP şi conţine datele comunicate de către compartimentele de resurse umane ale autorităţilor şi instituţiilor publice de unde funcţionarul public a fost eliberat din funcţia publică. 

Din corpul de rezervă fac parte funcţionarii publici care au fost eliberaţi din funcţia publică din motive neimputabile lor, în condiţiile Legii nr. 188/1999 privind Statutul funcţionarilor publici.


Potrivit legislaţiei în vigoare, o persoană aflată în corpul de rezervă poate fi redistribuită de către ANFP, într-o funcţie publică vacantă corespunzătoare studiilor absolvite şi pregătirii profesionale, în cadrul altor autorităţi şi instituţii publice.

